**Organizata jo-qeveritare Emancipimi Civil Ma Ndryshe**

**EC MA NDRYSHE**

**Thirrje për aplikim për Shkollat e Mesme të Prizrenit**

EC Ma Ndryshe ka nisur zbatimin e projektit “ECO Shkolla”, në kuadër të të cilit do të bëhet përzgjedhja e një shkolle të mesme publike të qytetit të Prizrenit, e cila do të përfitojë nga programi afatgjatë për edukim mjedisor dhe efiçiencë të energjisë. Te drejtë aplikimi kanë të gjitha shkollat e mesme publike të qytetit të Prizrenit, ndërsa shkolla përfituese do të përzgjedhet pas një procesi të kujdesshëm vlerësimi.

EC në kuadër të projektit “ECO Shkolla” ofron një model dhe metodologji që përdoret gjerësisht në vendet e zhvilluara, por që po zgjerohet me shpejtësi edhe në vendet në zhvillim. Përvojat botërore tregojnë se shkolla ekologjike është një fenomen në rritje, i cili nxit të rinjtë të angazhohen në mjedisin e tyre duke u dhënë atyre mundësinë për ta mbrojtur atë në mënyrë aktive.

Përmes këtij projekti ofrohet mundësia që nxënësit dhe mësimdhënësit e shkollës së përzgjedhur të bëhen pjesë e një programi afatgjatë që përmban trajnime, aktivizëm, zbatim nismash dhe promovim mjedisor. Pjesë shumë e rëndësishme e përfitimit që do të ketë shkolla e përzgjedhur është edhe raporti i vlerësimit të efiçiencës së energjisë dhe udhëzuesit për masat ekologjike që do të realizohen nga eksperti i angazhuar. Në bazë të këtyre vlerësimeve shkolla do të përfitojë intervenime direkte në hapësirën e saj, si një tentim tjetër për ta shndërruar atë në një ndërtesë ekologjike.

Shkollat e interesuara për të aplikuar duhet të plotësojnë një sërë kriteresh, duke përfshirë, por pa u kufizuar në: dimensionet e hapësirës shkollore dhe objekteve të saj, aplikimet e përbashkëta mes nxënësve/mësuesve, idetë e sugjeruara që duhet të përfshihen, ndarja e përbashkët e shpenzimeve.

Pasi të jetë shpallur shkolla fituese, projekti do të nënshkruajë një marrëveshje formale me menaxhmentin e shkollës, duke detajuar të drejtat dhe përgjegjësitë, veprimet dhe afatet, si dhe aranzhimet e tjera përkatëse. Projekti zbatohet në bashkëpunim të ngushtë me Komunën e Prizrenit, respektivisht drejtorinë për arsim.

Forma e Aplikimit, fotografitë dhe përgjigjet e detajet në seksionin e Arsyetimit duhet të dërgohen në adresën info@ecmandryshe.org me *subject* “Aplikim per Eko Shkollë”.

Afati i fundit për aplikim është: **26.02.2019**

Ky grant është mundësuar nga ‘Programi i shoqërisë civile për Shqipërinë dhe Kosovën’, financuar nga Ministria e Punëve të Jashtme të Norvegjisë dhe menaxhuar nga Fondacioni Kosovar për Shoqëri Civile (KCSF) në partneritet me Partnerët Shqipëri për Ndryshim dhe Zhvillim (PA).

**Forma e aplikimit**

|  |  |
| --- | --- |
| Emri i Shkollës |  |
| Viti i ndërtimit të ndërtesës/shkollës |  |
| Numri i nxënësve të shkollës |  |
| Etazhiteti i ndërtesës |  |
| Sipërfaqja e shkollës |  |
| Sipërfaqja e objekteve ndihmëse  |  |
| Sipërfaqja e oborrit/parkut të shkollës |  |
| Detaje tjera shtesë (sipas nevojës) |  |
| Emrat e përpiluesve të aplikimit dhe titulli (nxënës, mësimdhënës, menaxhment) |  |

*\*Fotografitë e objektit/eve dhe oborrit/parkut t’i bashkëngjiten aplikimit*

 **Arsyetimi**

|  |  |
| --- | --- |
| Përshkruani gjendjen ekzistuese dhe problemet e identifikuara në shkollë: (ndriçimi, ngrohja, klimatizimi, menaxhimi i mbeturinave e të ngjajshme) |  |
| Përshkuani intervenimet e mëhershme të shkollës (angazhimet e personelit dhe nxënësve dhe/apo përmirësimet në infrastrukturë) me qëllim të rritjes së efiçiencës dhe mbrojtjes mjedisore. Nëse ka pasur të tilla, shpjegoni se nga kush janë inicuar, zbatuar dhe përkrahur financiarisht |  |
| Ofroni disa ide të mundshme për ndërhyrje në shkollë me qëllim mbrojtjen e mjedisit dhe rritjen e efiçiencës së enegjisë |  |
| Shpjegoni si do të përfshinit nxënësit, mësimdhënësit, menaxhmentin dhe komunitetin e zonës ku gjendet shkolla në zbatimin e këtyre veprimeve |  |
| Ofroni një orientim të përgjithshëm për koston e përafërt të ndërhyrjeve dhe mundësitë e participimit financiar të shkollës |  |
| Sqaroni se si do ta përmirësonte ky intervenim nivelin e mësimdhënies dhe mësimnxënies |  |
| Shtjelloni elementet e këtij intervenimi që do të shërbenin si praktikë e mirë për t’u ndjekur edhe nga shkollat tjerat . |  |